# Naoto Kan

Naoto Kan (菅 直 人, 10 d'octubre del 1946) és un polític japonès, membre del Partit Demòcrata del Japó. Fou Primer ministre del Japó, des del 4 de juny del 2010 (quan fou elegit per substituir Yukio Hatoyama) fins al 26 d'agost del 2011, quan va dimitir, amb la imatge molt debilitada per la gestió de la crisi provocada per l'accident nuclear de Fukushima. Yoshihiko Noda el va substituir el 2 de setembre del 2011.

## Biografia

Nascut a la ciutat d'Ube, a la prefectura de Yamaguchi, fill d'empresaris, Kan es va graduar el 1970 a l'Institut Tecnològic de Tòquio, i va obtenir la llicència per exercir com a benrishi (agent de patents) el 1971. El 1970 es va casar amb la seva cosina-germana Nobuko amb qui té dos fills Gentarō i Shinjirō, Gentarō és un activista dels drets civils que es va presentar a les eleccions per a la cambra baixa el 2003 i el 2005 però en ambdues va ser derrotat.
Entre les seves aficions cal destacar el go, el shogi i el mahjong, durant la seva època d'estudiant la seva passió pel mahjong era tan gran que va arribar a desenvolupar una màquina que calculava automàticament la difícil puntuació del mahjong, Kan va arribar a patentar aquesta màquina el 1973.
Kan és conegut com a Ira-Kan o Fretful-Kan a causa del seu mal geni.
La seva dona Nobuko, en el llibre Què diables canviarà al Japó ara que tu ets primer ministre?, ha arribat a posar en qüestió la capacitat del seu marit per liderar amb solvència el Japó, dient que Naoto no té el perfil d'estadista que necessita el país i que no és més que un dels "pesos lleugers" que abunden en la política japonesa. A més, Nobuko assenyala que Naoto no té gust per vestir i que no sap cuinar ni el plat més simple, ja que la seva mare i ella mateixa l'han "malcriat durant anys".
Amb la fundació del Partit Demòcrata el 27 d'abril de 1998, Naoto Kan fou designat com a president del partit, però arran d'un escàndol va haver de dimitir en 2004, i el seu substitut com a president del partit va ser el liberal moderat Katsuya Okada.
A eleccions generals japoneses de 2009 celebrades el 30 d'agost el Partit Demòcrata va obtenir una gran victòria que li assegura la majoria absoluta a la Cambra de Representants del Japó, per la qual cosa el seu líder i candidat Yukio Hatoyama es va convertir en primer ministre a mitjans de setembre, i Naoto Kan va ser nomenat viceprimer ministre del Japó del govern de Hatoyama.

### Primer ministre

Yukio Hatoyama va dimitir el 2 de juny de 2010 per no haver complert el compromís de tancar la base aèria de Yokota i el finançament irregular atribuït al seu entorn polític i millorar les opcions del seu partit en les eleccions a la cambra alta vuit mesos després de ser nomenat primer ministre prometent retallar la despesa, prendre el control de la política als buròcrates i donar als consumidors més diners per estimular la demanda interna, sent rellevat per Naoto Kan.
Naoto Kan va dimitir com a primer ministre del Japó el 26 d'agost del 2011 després que el Parlament japonès aprovés dues lleis promogudes per ell per a canalitzar la reconstrucció del país després del Terratrèmol i tsunami del Japó del 2011 i l'accident nuclear de Fukushima I. La Cambra de Representants es va dissoldre el 16 de novembre de 2012 a proposta del nou primer ministre Yoshihiko Noda.

## Referències

* ↑ «Dimiteix el primer ministre del Japó, Naoto Kan». EFE Tòquio. ARA.cat, 26-08-2011. [Consulta: 26 agost 2011].
* ↑ «Noda, the DPJ and the Giant Snowball Problem». The Wall Street Journal, 29-08-2011 [Consulta: 2 setembre 2011].
* ↑ «Japan's prime minister is married to his first cousin». Foreign Policy, 08-06-2010. [Consulta: 25 juny 2010].
* ↑ «基礎からわかる　菅直人» (en japonés). Yomiuri Shimbun, 05-06-2010 [Consulta: 25 juny 2010].
* ↑ «Kan: Activist, politico, mah-jongg lover». AsiaOne News, 05-06-2010 [Consulta: 25 juny 2010]. Arxivat 2012-03-18 a Wayback Machine. «Còpia arxivada». Arxivat de l'original el 2012-03-18. [Consulta: 23 març 2021].
* ↑ «Japan's Premier Aims for Longer Stay». Wall Street Journal, 04-06-2010 [Consulta: 25 juny 2010].
* ↑ «El enemigo en casa» (en castellà). El País, 29-07-2010 [Consulta: 2 setembre 2011].
* ↑ «Japan's opposition leader resigns amid pension row» (en anglès). Taipei Times, 11-05-2004. [Consulta: 19 febrer 2025].
* ↑ «Japón inicia 'una verdadera transición' tras medio siglo de poder conservador» (en castellà). El Mundo.
* ↑ «El primer ministre japonès dimiteix per diversos escàndols polítics només nou mesos després d'assumir el càrrec». El Punt Avui, 02-06-2010. [Consulta: 26 gener 2025].
* ↑ «Naoto Kan, nou primer ministre del Japó en substitució del dimitit Yukio Hatoyama». El Punt Avui, 04-06-2010. [Consulta: 26 gener 2025].
* ↑ «El primer ministre japonès presenta la dimissió». Regió 7, 26-08-2011. [Consulta: 2 desembre 2024].
* ↑ (en francès) Japon: dissolution de la Chambre des députés, législatives anticipées en décembre, Le Monde, 16-11-2012.
* ↑ (en francès) Le premier ministre japonais dissout la Chambre, Le Figaro, 16-11-2012.

## Enllaços externs

* (castellà) Biografía por Fundación CIDOB Arxivat 2012-02-03 a Wayback Machine.
* (anglès) BBC NEWS - Perfil: Naoto Kan